รัฐบาลไทย-ข่าวทำเนียบรัฐบาล-ก.แรงงาน จับมือ 4 สถาบันการศึกษา 13 สถานประกอบการ ลงนาม MOU โครงการ 3 ม.
วันอาทิตย์ที่ 22 พฤษภาคม 2565
ก.แรงงาน  จับมือ 4 สถาบันการศึกษา 13 สถานประกอบการ ลงนาม MOU โครงการ 3 ม.
กระทรวงแรงงาน เร่งสร้างกําลังแรงงานสมรรถนะสูง ลดความเหลื่อมล้ําให้ผู้ด้อยโอกาสมีงานทํา แก้ปัญหาขาดแคลนแรงงาน ด้วยโครงการ 3 ม.
“มีงาน มีเงิน มีวุฒิ” และพบกับตําแหน่งงาน กว่า 1,700 อัตรา ในพื้นที่จ.ชลบุรี ที่งานมหกรรม สร้างงาน สร้างอาชีพ สู่ EEC
วันที่ 22 พฤษภาคม 2565นายสุชาติ ชมกลิ่น รัฐมนตรีว่าการกระทรวงแรงงานเป็นประธานในพิธีลงนามบันทึกความเข้าใจว่าด้วยความร่วมมือโครงการ 3 ม. “มีงาน มีเงิน มีวุฒิการศึกษาเพิ่ม” ระหว่างกรมการจัดหางาน สถาบันการศึกษา 4 แห่ง และสถานประกอบการภาคเอกชน จํานวน 13 แห่ง ) และเปิดงานมหกรรม สร้างงาน สร้างอาชีพ สู่ EEC ณ วิทยาลัยเทคโนโลยีภาคตะวันออก (อี.เทค) โดยนายสุชาติ กล่าวว่า รัฐบาลภายใต้การนําของพล.อ.ประยุทธ์ จันทร์โอชา นายกรัฐมนตรี และกระทรวงแรงงานภายใต้การกํากับดูแลของ พล.อ.ประวิตร วงษ์สุวรรณ รองนายกรัฐมนตรี สนับสนุนการเสริมสร้างความร่วมมือระหว่างภาครัฐ ภาคเอกชน และภาคประชาชน ในรูปแบบประชารัฐ เพื่อประโยชน์สูงสุดต่อประเทศ ซึ่งโครงการ 3 ม. มีงาน มีเงิน มีวุฒิการศึกษาเพิ่ม ที่มีการลงนาม MOU ในวันนี้ เป็นการบูรณาการร่วมกันในรูปแบบประชารัฐ เพื่อให้นักเรียน นักศึกษา ผู้ขาดแคลนทุนทรัพย์ มีโอกาสศึกษาต่อในระดับที่สูงขึ้นระหว่างการทํางาน ซึ่งจะเกิดประโยชน์ต่อทุกฝ่าย ด้านสถานประกอบการจะมีกําลังแรงงานที่มีคุณภาพ และมีคุณสมบัติตรงตามความต้องการสามารถพัฒนาธุรกิจได้อย่างยั่งยืน ด้านสถานศึกษาสามารถกําหนดหลักสูตรการศึกษาให้เหมาะสม และตรงกับความต้องการ ของประชาชนผู้ต้องการมีงานทํา และสถานประกอบการ นอกจากการทํางานในสถานประกอบการแล้ว การประกอบอาชีพอิสระก็เป็นทางเลือกที่สําคัญในการมีงานทํา มีอาชีพ มีรายได้ และบรรเทาปัญหาการว่างงานของประชาชน เป็นไปตามนโยบายของรัฐบาลและกระทรวงแรงงาน ที่มุ่งเน้นให้ประชาชนมีความมั่นคง มั่งคั่ง และยั่งยืน
“ผมขอขอบคุณสถานศึกษา และภาคเอกชนที่ให้เกียรติและให้โอกาสเข้ามามีส่วนร่วมในการพัฒนากําลังแรงงาน สู่แรงงานสมรรถนะสูง เพื่อผู้ที่เข้าร่วมโครงการฯได้มีงานทํา มีอาชีพ มีรายได้ สามารถเลี้ยงดูตนเองและครอบครัว และมีคุณภาพชีวิตที่ดีขึ้น ในฐานะรัฐมนตรีว่าการกระทรวงแรงงาน ผมพร้อมที่จะให้ความร่วมมือในทุก ๆ ด้านกับหน่วยงานภาครัฐและภาคเอกชน รวมทั้งการส่งเสริมและต่อยอดการประกอบอาชีพต่าง ๆ ให้แก่ประชาชนคนไทยทุกคน”รัฐมนตรีว่าการกระทรวงแรงงานกล่าว
ด้านนายไพโรจน์ โชติกเสถียร อธิบดีกรมการจัดหางานกล่าวว่า สําหรับลงนามบันทึกความเข้าใจว่าด้วยความร่วมมือโครงการ 3 ม. ในครั้งนี้ ขอขอบคุณ สถาบันการศึกษา 4 แห่ง ได้แก่ สํานักงานคณะกรรมการอาชีวศึกษา สํานักงานคณะกรรมการการศึกษาขั้นพื้นฐาน สํานักงานส่งเสริมการศึกษานอกระบบและการศึกษาตามอัธยาศัย สมาคมวิทยาลัยเทคโนโลยีและอาชีวศึกษาเอกชนแห่งประเทศไทยในพระบรมราชูปถัมภ์ และสถานประกอบการภาคเอกชน จํานวน 13 แห่ง ได้แก่ บริษัท ไมเนอร์ อินเตอร์เนชั่นแนล จํากัด (มหาชน) บริษัท เซ็นทรัลรีเทล คอร์ปอเรชั่น จํากัด (มหาชน) บริษัท เฟดเดอรัล อิเลคตริค จํากัด บริษัท อาร์ วี คอนเน็กซ์ จํากัด บริษัท เดอะ คิวเอสอาร์ ออฟ เอเชีย จํากัด บริษัท ซัมโบ ชินโด (ประเทศไทย) จํากัด บริษัท ปลูกผักเพราะรักแม่ จํากัด บริษัท เมอร์เซเดสเบนซ์ (ประเทศไทย) จํากัด บริษัท พีเอช แคปปิตอล จํากัด บริษัท ซีอาร์ซี ไทวัสดุ จํากัด บริษัท ทีโอเอ เพ้นท์ (ประเทศไทย) จํากัด (มหาชน) บริษัท สยามทาโก้ จํากัด และบริษัท แฟลช เอ็กซ์เพรส จํากัด
โดยผู้สมัครร่วมโครงการฯ จะมีโอกาสได้รับการบรรจุเป็นพนักงานของสถานประกอบการ มีรายได้ ได้รับประสบการณ์ ทักษะตรงจากการทํางาน และได้รับโอกาสในการศึกษาต่อในระดับที่สูงขึ้น เมื่อหลังจบการศึกษาจะได้รับการปรับอัตราค่าจ้าง หรือตําแหน่งงานในระดับที่สูงขึ้น ซึ่งถือเป็นการยกระดับคุณภาพชีวิต เพิ่มศักยภาพและผลิตภาพด้านแรงงาน
ภายในงานมหกรรมสร้างงาน สร้างอาชีพ สู่ EEC ที่จัดขึ้น ได้เตรียมตําแหน่งงานว่าง 1,700 อัตรา จากสถานประกอบการ 20 แห่ง รองรับความต้องการการมีงานทําของประชาชน เช่น ตําแหน่งวิศวกร โปรแกรมเมอร์ และผู้จัดการฝ่ายผลิต และยังรวบรวมอาชีพต่าง ๆ ที่อยู่ในความสนใจของประชาชนมาจัดแสดง จํานวน 20 อาชีพ เช่น ยูทูปเบอร์ สตอเบอร์รี่นมสด การจําหน่ายอาหารโดยรถจําหน่ายอาหารเคลื่อนที่ FoodTruck จํานวน 5 อาชีพ นอกจากนี้ ยังมีกิจกรรมต่าง ๆ เช่น นิทรรศการโลกอาชีพโลกการศึกษา การสาธิตการประกอบอาชีพอิสระ เช่น โคมไฟจากช้อน ทําขนมตาล ทําซูชิ เป็นต้น การจัดแสดงและจําหน่ายสินค้า OTOP และภารกิจของหน่วยงานในสังกัดกระทรวงแรงงาน เพื่อให้ประชาชนนําไปเป็นข้อมูลประกอบการตัดสินใจเลือกสมัครงานและประกอบอาชีพ ตามความถนัดของตนเอง ซึ่งจะส่งผลให้ประชาชนมีรายได้เลี้ยงดูตนเองและครอบครัวต่อไป
ทั้งนี้ ผู้สนใจเข้าร่วมโครงการฯสามารถสอบถามได้ที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 – 10 หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694